རྒྱས་པར་བཤད་པ་ལ་གཉིས་ཏེ།མདོར་བསྟན་དང༌།རྒྱས་བཤད་དོ།།དང་པོ་ནི་མོས་པའི་ཡུལ་གདོད་མ་ནས་གནས་པའི་ཁམས་དང༌།ཁམས་དེ་ཉིད་དྲི་མ་མེད་པར་གནས་གྱུར་པའི་བྱང་ཆུབ་དང༌།བྱང་ཆུབ་དེའི་ཡོན་ཏན་སྟོབས་ལ་སོགས་པའི་ཡེ་ཤེས་དང༌།དེ་ལས་གདུལ་བྱའི་དོན་སྒྲུབ་པའི་འཕྲིན་ལས་ཏེ་རྒྱལ་བ་ཡི་ནི་མཁྱེན་པའི་ཡུལ་དུ་གྱུར་པ་རྣམ་པ་བཞི་ཇི་སྐད་བརྗོད་པ་འདི་ལའོ།།མོས་པའི་རྣམ་པ་ནི་བློ་ལྡན་བྱང་ཆུབ་སེམས་དཔས་ཁམས་དེ་བཞིན་ཉིད་སེམས་ཅན་ཐམས་ཅད་ལ་ཡོད་པ་དང་བདག་ཉིད་ཀྱིས་དེ་འཐོབ་པར་ནུས་པ་ཉིད་དང༌།རང་ཉིད་ལ་ཡོན་ཏན་ཐོབ་རུང་དང་ལྡན་པར་ཡིད་ཆེས་པའི་མོས་པས་ན་ཞེས་པའོ།།དེའི་ཕན་ཡོན་ནི་མྱུར་དུ་དེ་བཞིན་གཤེགས་པའི་གོ་འཕང་ཐོབ་པའི་སྐལ་བ་དང་ལྡན་པར་འགྱུར་རོ།།